En tur til bageren får nu konsekvenser for en 58-årig mand. Onsdag morgen købte manden morgenbrød ved bageren på Kastetvej i Aalborg. Det er der i sig selv intet ulovligt i – men da den 58-årige kørte fra bageren, blev han standset af en patrulje, som bad ham om at puste i et alkometer. Alkometeret slog straks ud med en promille over det tilladte. Ifølge manden selv følte han sig ædru og var af den overbevisning, at han havde sovet sin brandert ud – men det var altså ikke tilfældet. Mandens bil blev aflåst, og en sigtelse for kørsel i påvirket tilstand blev tilføjet til morgen-menuen, som den 58-årige meget vel kan have indtaget på Aalborg Sygehus Syd. Her fik manden nemlig efterfølgende udtaget en blodprøve. Det skriver Nordjyllands Politi i døgnrapporten.

Referat:
En 58-årig mand kørte alkoholpåvirket til bageren onsdag morgen.